b'\n_START_ARTICLE_\nDouglas DC-3\n_START_SECTION_\nSuunnittelu\n_START_PARAGRAPH_\nDC-3:n suunnitteli Douglasin p\xc3\xa4\xc3\xa4suunnittelija Arthur E. Raymond American Airlinesin tilauksesta. DC-3:n esiversion, 14:ll\xc3\xa4 makuupaikalla varustetun Douglas Sleeper Transport -mallin ensilento tapahtui 17. joulukuuta 1935, p\xc3\xa4iv\xc3\xa4lleen 32 vuotta Wrightin veljesten ensilennon j\xc3\xa4lkeen. Kone vastasi American Airlines -yhti\xc3\xb6n vaatimuksiin, joita se halusi k\xc3\xa4ytt\xc3\xa4m\xc3\xa4\xc3\xa4ns\xc3\xa4 DC-2-koneeseen. Mallin todellinen k\xc3\xa4ytt\xc3\xb6kelpoisuus paljastui, kun v\xc3\xa4h\xc3\xa4lle merkitykselle j\xc3\xa4\xc3\xa4neen esiversion makuupaikat korvattiin 21:ll\xc3\xa4 istuimella.\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nToisen maailmansodan j\xc3\xa4lkeen Yhdysvaltain ilmavoimien ylij\xc3\xa4\xc3\xa4m\xc3\xa4koneita hankittiin lukuisiin maihin. Suomessa niit\xc3\xa4 hankittiin muun muassa Finnairin, Veljekset Karhum\xc3\xa4en ja Suomen ilmavoimien k\xc3\xa4ytt\xc3\xb6\xc3\xb6n. Suomen ilmavoimissa DC-3:a k\xc3\xa4ytettiin Kuljetuslentolaivueessa mm. laskuvarjoj\xc3\xa4\xc3\xa4k\xc3\xa4rien hyppykoneena. Koneen lempinimi Ilmavoimissa oli "Dakota". Ilmavoimien sarjanumerointi aloitettiin DO-4:sta, sill\xc3\xa4 DO-1, DO-2 ja DO-3 olivat jo aikaisemmin k\xc3\xa4yt\xc3\xb6ss\xc3\xa4 olleita Douglas DC-2-kuljetuskoneita._NEWLINE_Suomessa koneista poistettiin niihin alun perin kuulunut autopilotti, koska katsottiin, ett\xc3\xa4 automaatin k\xc3\xa4ytt\xc3\xb6 pitkill\xc3\xa4 lennoilla rappeuttaisi lent\xc3\xa4jien ohjaustaidot. Lis\xc3\xa4ksi alkuper\xc3\xa4inen autopilotti piti koneen vaakalennossa, mutta ei korjannut korkeusmuutoksia, joten koneita piti ohjata koko ajan k\xc3\xa4sin._NEWLINE_Matkustajalentokoneena Dakotat korvautuivat v\xc3\xa4hitellen Convair Metropolitan 340- ja 440 -koneilla vuodesta 1953 alkaen. Ilmavoimat k\xc3\xa4ytti konetta moneen eri tarkoitukseen kunnes Fokker F.27 korvasi Dakotat 1970-luvun lopussa. Viimeisen sys\xc3\xa4yksen t\xc3\xa4h\xc3\xa4n antoi Rissalan lento-onnettomuus 1978, jossa kuoli lukuisia liike-el\xc3\xa4m\xc3\xa4n merkkimiehi\xc3\xa4._NEWLINE_Suomen posti on julkaissut 2. kes\xc3\xa4kuuta 1988 ja 3. maaliskuuta 2003 DC-3-aiheisen postimerkin._NEWLINE_Suomalaisten DC-3 -koneiden konekohtaiset historiat on lueteltu Ilmailumuseoyhdistyksen Lokki-projektin sivuilla.'